प्रधानमन्त्रीको हैसियतमा खड्गप्रसाद शर्मा ओली दोस्रोपल्ट भारत-भ्रमणमा जाँदै हुनुहुन्छ । दिल्लीमा भने उहाँको स्वागत प्रधानमन्त्री नरेन्द्र मोदीबाटै हुँदैछ । कुरो स्पष्टै छ, तुलनात्मक रूपमा भारतमा राजनीतिक स्थिरता छ; नेपालमा छैन । आशा गरिंदैछ अब नेपालमा पनि स्थायित्वको चरण आउनेछ । संविधानको व्यवस्था भै त्यसले निर्दिष्ट गरेको निर्वाचनले बहुमतको सरकार निर्माण गराएको कुराले प्रमुख दलहरू सन्तुष्ट देखिएका छन् । संघीय संरचना अपनाएको हुनाले अब नेपाल पनि दक्षिणको छिमेकीले पहिल्याएको प्रादेशिक प्रशासनकै ढाँचामा अघि बढ्ने अपेक्षा गरिएको छ यद्यपि सन् १९५० मा गणतन्त्रमा परिणत भारतमा संघसम्बन्धी मामिला सुल्झिसकेको चाहिँ छैन । कर्णाटक, तामिलनाडु र आन्ध्र प्रदेशजस्ता दक्षिणी राज्यहरूमा असन्तोषका बादल मडारिइरहेको स्थिति छ । सोभियत संघको संघीय व्यवस्था ७० वर्षमा (सन् १९९२) मा समाप्त हुँदा भारत तरङ्गित हुन पुगेको थियो ।
